Connor Bedard

Connor Bedard (s. 17. heinäkuuta 2005 North Vancouver, Brittiläinen Kolumbia, Kanada) on kanadalainen jääkiekkoilija, joka pelaa NHL-joukkue Chicago Blackhawksissa. Blackhawks varasi hänet NHL:n varaustilaisuuden 2023 ensimmäisenä pelaajana.

Bedardia pidetään yleisesti yhtenä maailman lahjakkaimmista pelaajista. Hänen poikkeuksellisin vahvuutensa on hänen laukauksensa.

 Ura 
Seuraura
Junioriura
Vuonna 2018 tuolloin 13-vuotias Bedard alkoi saada julkisuutta lupaavana junioripelaajana, ja The Hockey News -lehti kutsui Bedardia ”jääkiekon tulevaisuudeksi” ja vertasi häntä Sidney Crosbyyn ja Connor McDavidiin. Bedard pelasi läntisen Vancouverin koululiigassa, ja hän voitti U15- ja U18-joukkueissa maalipörssin ja hänet valittiin arvokkaimmaksi pelaajaksi.

Maaliskuussa 2020 Kanadan jääkiekkoliitto myönsi Bedardille poikkeuksellisen pelaajan statuksen, joten hän sai siirtyä junioriliiga WHL:ään alaikäisenä. WHL:n varaustilaisuudessa 2020 Regina Pats valitsi Bedardin ensimmäisenä varauksena. Syyskuussa 2020 Bedard siirtyi lainasopimuksella ruotsalaisen HV71:n juniorijoukkueeseen, jossa hän pelasi aina maaliskuuhun 2021 asti, kunnes WHL-kausi jatkui. Bedard teki tulokaskaudellaan WHL:ssä 12 maalia ja 16 syöttöpistettä, ja hänet valittiin WHL:n vuoden tulokkaaksi. WHL-kaudella 2021–2022 Bedardista tuli kaikkien aikojen nuorin yli 50 maalia tehnyt pelaaja. Hän teki kaudella 51+49=100 tehopistettä. Bedardista tuli vasta kolmas 16-vuotias, joka on tehnyt 100 pistettä yhdellä kaudella.

NHL-ura
NHL:n varaustilaisuudessa 2023 Chicago Blackhawks varasi selkeänä ykkösvarauksena pidetyn Bedardin ensimmäisenä pelaajana.

Bedard solmi kolmivuotisen tulokassopimuksen Blackhawksin kanssa 18-vuotissyntymäpäivänään 17. heinäkuuta 2023. Bedard teki NHL-debyyttinsä 10. lokakuuta, jolloin kirjasi ensimmäisen pisteensä, syöttöpisteen, 4–2 voitossa Pittsburgh Penguinsia vastaan. Bedard teki ensimmäisen NHL-maalinsa seuraavana iltana, 11. lokakuuta, ensimmäisessä erässä, 1–3 tappiossa Boston Bruinsia vastaan. Hänen kaksi ensimmäistä NHL-otteluaan olivat ESPN:n ja TNT:n katsotuimpia runkosarjan jääkiekko-otteluita. 9. marraskuuta Bedard teki kaksi maalia ja kaksi syöttöpistettä 5–3 voitossa Tampa Bay Lightningia vastaan, ja hänestä tuli NHL-historian kolmanneksi nuorin pelaaja, joka on saavuttanut neljän pisteen ottelun, nuorin tulokas, joka on tehnyt niin sitten vuoden 1944, sekä Blackhawks-organisaation historian nuorin, joka on tehnyt useamman maalin yhdessä ottelussa. 4. tammikuuta 2024 Bedard valittiin edustamaan Blackhawksia vuoden 2024 NHL:n tähdistöottelun. Hän olisi ollut NHL-historian nuorin tähdistöottelussa pelannut pelaaja; kuitenkin seuraavana päivänä hän sai leukamurtuman New Jersey Devilsin puolustajan Brendan Smithin taklauksesta ja joutui sairaslomalle 6–8 viikoksi leikkauksen jälkeen. Vamman vuoksi hänet jätettiin pois tähdistöottelun joukkueista, mutta hän pystyi kuitenkin osallistumaan ”one-timer” -kilpailuun syöttäen kiekkoja Mathew Barzalille, Nathan MacKinnonille ja David Pastrňákille. Bedard palasi kaukaloihin 15. helmikuuta saaden yhden syöttöpisteen 1–4 tappiossa Penguinsia vastaan. 12. maaliskuuta Bedard teki uransa yhden ottelun piste-ennätyksen tehtyään viisi tehopistettä (1+4), johtaessaan Blackhawksin 7–2 voittoon Anaheim Ducksia vastaan. Hän päätti kauden 22 maalilla ja 61 tehopisteellä 68 ottelussa ja oli NHL-tulokkaiden johdossa. Hän sai Calder Memorial Trophyn vuoden tulokkaana ja oli ensimmäinen kyseisen palkinnon saanut Blackhawks-pelaaja sitten Artemi Panarinin (2016).

 Maajoukkueura 

Bedard edusti Kanadan alle 18-vuotiaiden jääkiekkomaajoukkuetta Texasin maailmanmestaruuskisoissa vuonna 2021, jossa hän oli pistepörssin jaetulla toisella sijalla Kanadan voittaessa kultaa. Bedard valittiin myös lehdistön tähdistökentälliseen.

Vuoden 2022 nuorten maailmanmestaruuskilpailuissa hänestä tuli nuorin alle 20-vuotiaiden kisoissa neljä maalia yhdessä ottelussa tehnyt pelaaja. Hän oli ennätyksen tehdessään 16-vuotias. Turnaus kuitenkin keskeytettiin koronavirustartuntojen vuoksi, ja se päätettiin aloittaa uudestaan elokuussa 2022.

Huhtikuussa 2022 Bedard valittiin alle 18-vuotiaiden joukkueeseen maailmanmestaruuskilpailuihin vuona 2022. Hän oli joukkueen ainoa pelaaja, joka oli ollut vuotta aiemmin kultamitalin voittaneessa joukkueessa. Bedard teki kaksi maalia puolivälierässä Suomea vastaan, mutta Kanada hävisi pelin jatkoajalla maalein 6–5 ja tippui turnauksesta.

Elokuussa jatketuissa nuorten maailmanmestaruuskilpailuissa Bedard teki neljä maalia ja neljä syöttöpistettä ja voitti kultaa joukkueineen.

Bedard valittiin edustamaan Kanadaa myös nuorten maailmanmestaruuskilpailuihin vuonna 2023. Hän voitti turnauksen piste- ja maalipörssin tehopistein 9+14=23, kun Kanada voitti toisen peräkkäisen kultamitalin. Bedard valittiin turnauksen arvokkaimmaksi pelaajaksi sekä lehdistön tähdistökentälliseen.

Vuoden 2024 maailmanmestaruuskilpailuissa Bedardista tuli ensimmäinen 18-vuotias 18 vuoteen, joka on tehnyt neljä maalia kahdessa ensimmäisessä ottelussaan. Edellinen pelaaja oli Sidney Crosby, joka ylsi samaan vuonna 2006.

 Lähteet 

 Aiheesta muualla 

Luokka:Kanadalaiset jääkiekkoilijat
Luokka:Vuonna 2005 syntyneet
Luokka:Elävät henkilöt